text: Politiet har anholdt den forsvundne far
  12 august 2010 kl. 16.11
  Den 40-årige mand, der tidligere på dagen blev efterlyst er kl. 17.20 anholdt i Billund, oplyser Syd- og Sønderjyllands Politi.
  Anholdelsen skete uden dramatik, og både børn og faderen er uskadte. Børnene har det godt.
  Manden hentede torsdag formiddag sine to børn på 8 og 11 år på deres skole, uden aftale med børnenes mor. Moderen har beskrevet manden som depressiv, og hun frygtede, at han ikke kunne tage vare på børnene.
   
  Det var politiets efterforskning, som førte til anholdelse af den 40-årige.
  Børnene vil nu blive overdraget til moderen.
  Manden skal nu afhøres og vil blive sigtet for trusler. Politiet har ikke oplyst hvilke trusler, der er tale om.
  Politiet vil senere tage stilling til, om han skal fremstilles i grundlovsforhør.
  